CELEX: 32016D0118
Language: sk
Date: 2016-01-20 00:00:00
Title: Rozhodnutie Politického a bezpečnostného výboru (SZBP) 2016/118 z 20. januára 2016 o vykonávaní rezolúcie Bezpečnostnej rady Organizácie Spojených národov č. 2240 (2015) operáciou EUNAVFOR MED SOPHIA (operácia EUNAVFOR MED SOPHIA/1/2016)

29.1.2016   
            
            
               SK
            
            
               Úradný vestník Európskej únie
            
            
               L 23/63
            
         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2016/118
   z 20. januára 2016
   o vykonávaní rezolúcie Bezpečnostnej rady Organizácie Spojených národov č. 2240 (2015) operáciou EUNAVFOR MED SOPHIA (operácia EUNAVFOR MED SOPHIA/1/2016)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady (SZBP) 2015/778 z 18. mája 2015 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (1), a najmä na jeho článok 6 ods. 1,
   keďže:
   
               (1)
            
            
               V rozhodnutí Rady (SZBP) 2015/778 sa stanovuje, že vojenská operácia Európskej únie v južnej časti centrálneho Stredozemia (operácia EUNAVFOR MED SOPHIA) sa má uskutočniť v niekoľkých fázach.
            
         
               (2)
            
            
               Dňa 14. septembra 2015 Rada dospela k záveru, že boli splnené všetky podmienky, aby operácia mohla prejsť k jednej z častí druhej fázy operácie na šírom mori. Politický a bezpečnostný výbor prijal 28. septembra 2015 rozhodnutie (SZBP) 2015/1772 (2) o prechode operácie EUNAVFOR MED SOPHIA do druhej fázy v zmysle článku 2 ods. 2 písm. b) bodu i) rozhodnutia (SZBP) 2015/778, v ktorom sa tiež schválili upravené pravidlá nasadenia pre uvedenú fázu operácie.
            
         
               (3)
            
            
               Bezpečnostná rada Organizácie Spojených národov (BR OSN) prijala 9. októbra 2015 rezolúciu č. 2240 (2015). Uvedenou rezolúciou sa posilňuje právomoc prijať opatrenia proti pašovaniu migrantov a obchodovaniu s ľuďmi z územia Líbye a pri jej pobreží. Konkrétne v jej odsekoch 7, 8 a 10 sa členské štáty konajúce na vnútroštátnej úrovni alebo prostredníctvom regionálnych organizácií, ktoré pôsobia v oblasti boja proti pašovaniu migrantov a obchodovaniu s ľuďmi, oprávňujú na obdobie jedného roka „kontrolovať na šírom mori pri pobreží Líbye plavidlá, v prípade ktorých majú dôvodné podozrenie, že sa používajú na pašovanie migrantov alebo obchodovanie s ľuďmi z Líbye, za predpokladu, že takéto členské štáty a regionálne organizácie vynakladajú v dobrej viere úsilie na získanie súhlasu vlajkového štátu plavidla pred použitím právomoci uvedenej v tomto odseku“. Členské štáty tiež oprávňuje „skonfiškovať plavidlá skontrolované podľa právomoci stanovenej v odseku 7, o ktorých sa potvrdilo, že sa využívajú na pašovanie migrantov z Líbye alebo na obchodovanie s ľuďmi“, pričom sa zdôrazňuje, že v súvislosti s takýmito plavidlami skontrolovanými podľa právomoci stanovenej v odseku 7 sa v súlade s uplatniteľným medzinárodným právom prijmú ďalšie opatrenia vrátane likvidácie, a to s náležitým zohľadnením záujmov prípadných tretích strán, ktoré konali v dobrej viere, a „využiť podľa potreby všetky opatrenia zodpovedajúce špecifickým okolnostiam v konfrontácii s prevádzačmi migrantov alebo obchodníkmi s ľuďmi pri vykonávaní činností podľa odsekov 7 a 8 a v plnom súlade s medzinárodným právom v oblasti ľudských práv“.
            
         
               (4)
            
            
               Dňa 16. októbra 2015 veliteľ operácie EU NAVFOR MED SOPHIA uviedol, že operácia bola pripravená na vykonávanie rezolúcie BR OSN č. 2240 (2015).
            
         
               (5)
            
            
               Po schválení Politickým a bezpečnostným výborom Rada dospela 18. januára 2016 k záveru, že boli splnené podmienky na to, aby operácia vykonávala poverenie stanovené v rezolúcii BR OSN č. 2240 (2015) na šírom mori pri pobreží Líbye v súlade s rozhodnutím Rady (SZBP) 2015/778.
            
         
               (6)
            
            
               Operácia by sa teda mala poveriť vstupovať na palubu plavidiel na šírom mori, pri ktorých existuje podozrenie, že sa využívajú na prevádzanie ľudí alebo na obchodovanie s ľuďmi, a prehliadať, skonfiškovať a odkloniť takéto plavidlá za podmienok stanovených v rezolúcii BR OSN č. 2240 (2015), a na tento účel by sa mali schváliť upravené pravidlá nasadenia.
            
         
               (7)
            
            
               Prechod operácie do ďalších fáz vrátane opatrení v pobrežných a vnútrozemských vodách pobrežného štátu podľa článku 2 ods. 2 písm. b) bodu ii) rozhodnutia (SZBP) 2015/778 bude podliehať ďalšiemu hodnoteniu zo strany Rady, ktoré sa zameria na to, či boli splnené podmienky pre tento prechod, berúc do úvahy akúkoľvek uplatniteľnú rezolúciu BR OSN a súhlas dotknutých pobrežných štátov, ako aj rozhodnutie Politického a bezpečnostného výboru o tom, kedy sa prechod uskutoční, a to v súlade s rozhodnutím (SZBP) 2015/778 a s rozhodnutím Rady (SZBP) 2015/972 (3),
            
         PRIJAL TOTO ROZHODNUTIE:
   Článok 1
   Vojenská operácia Európskej únie v južnej časti centrálneho Stredozemia (operácia EUNAVFOR MED SOPHIA) sa týmto poveruje vstupovať na palubu plavidiel na šírom mori, pri ktorých existuje podozrenie, že sa využívajú na prevádzanie ľudí alebo na obchodovanie s ľuďmi, a prehliadať, skonfiškovať a odkloniť takéto plavidlá za podmienok stanovených v rezolúcii BR OSN č. 2240 (2015) v súlade s rozhodnutím (SZBP) 2015/778 na obdobie uvedené v tejto rezolúcii vrátane akéhokoľvek následného predĺženia tohto obdobia zo strany Bezpečnostnej rady.
   Článok 2
   Týmto sa schvaľujú upravené pravidlá nasadenia s cieľom realizovať poverenie v článku 1.
   Článok 3
   Toto rozhodnutie nadobúda účinnosť dňom jeho prijatia.
   
      V Bruseli 20. januára 2016
      
         
            Za Politický a bezpečnostný výbor
         
         
            predseda
         
         W. STEVENS
      
   
   
      (1)  Ú. v. EÚ L 122, 19.5.2015, s. 31.
   
      (2)  Ú. v. EÚ L 258, 3.10.2015, s. 5.
   
      (3)  Ú. v. EÚ L 157, 23.6.2015, s. 51.